โบรกฯ คาด ITEL ผนึก “Global Data Center Group” ขยายฐานลูกค้า ดันกำไรปี 65-66 โตเฉลี่ย 33%
โบรกฯ ปรับประมาณการกำไร ITEL ปี 65-66 ขึ้น 5-10% คิดเป็นเติบโตเฉลี่ย 32.7% CAGR หลังผนึกพันธมิตร Data Center ระดับโลก “Global Data Center Group” ขยายฐานลูกค้าโครงการ “Genesis Data Center” ลุ้นวิ่งเป้าใหม่ 7.10 บ.
โบรกฯ คาด ITELผนึกพันธมิตร Data Center ระดับโลก “Global Data Center Group” ขยายฐานลูกค้า ดันกำไรปี 65-66 โตเฉลี่ย 33%
18 ม.ค. 2565

บริษัทหลักทรัพย์ฟินันเซีย ไซรัส จำกัด (มหาชน) หรือ บล.ฟินันเซีย ไซรัส ระบุในบทวิเคราะห์ (18 ม.ค.2565) เกี่ยวกับหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ว่า จากกรณี Global Data Center Group (GDC) ซึ่งเป็นบริษัทจดทะเบียนในตลาดหลักทรัพย์ออสเตรเลียได้แจ้งตลาดหลักทรัพย์ออสเตรเลียว่าได้เข้าซื้อหุ้น 67% (คิดเป็นมูล 364 ล้านบาท) ใน Genesis Data Center ในประเทศไทย
ทั้งนี้ GDC เป็นผู้เชี่ยวชาญการลงทุนด้าน Data Center ต้องการขยายตลาดสู่ภูมิภาคเอเชียตะวันออกเฉียงใต้โดยเฉพาะประเทศไทยที่เป็นตลาดที่มีพลวัตสูง ขณะที่ Genesis Data Center มีผู้ร่วมก่อตั้ง 3 รายคือ ITEL, บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน)  หรือ AIT และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ถือหุ้นฝ่ายละเท่าๆ กัน
โดยปัจจุบัน Genesis เฟสแรกมีอัตราการใช้พื้นที่ 85% และเตรียมขยายเฟส 2 ซึ่งมีพื้นที่ให้บริการ 180 racks การที่ GDC เข้ามาซื้อหุ้นจาก AIT และ WHA และกลายเป็นพันธมิตรที่แข็งแกร่งระดับโลกของ ITEL ทำให้บริษัทสามารถขยายฐานลูกค้าได้อย่างรวดเร็ว โดยเฉพาะอย่างยิ่งผู้ให้บริการ Cloud ในต่างประเทศที่ต้องการใช้ไทยเป็นฐานที่ตั้งสำหรับ Data center ซึ่งบล.ฟินันเซีย ไซรัส เชื่อว่าช่วยลดผลขาดทุนอย่างรวดเร็วเช่นกัน ในปี 2563 บริษัทรับรู้ส่วนแบ่งขาดทุน 7 ล้านบาท คาดว่าในปี 2564 จะรับรู้ส่วนแบ่งขาดทุนใกล้เคียงกันก่อนจะลดลงต่อเนื่องและพลิกเป็นกำไรได้เมื่อ Utilization rate สูงขึ้นในปีถัดๆ ไป
ขณะที่เมื่อช่วงต้นช่วงต้นเดือน พ.ย. 2564 คณะกรรมการบริษัทได้อนุมัติให้ ITEL เพิ่มทุน 30.6 ล้านหุ้น (พาร์ 0.50 บาท) ให้กับบริษัท เวทเธอเรีย อี เพื่อให้ได้มาซึ่งหุ้น 51% ในบริษัท Blue Solution (BS) ซึ่งเป็น System Integrator (SI) ประกอบธุรกิจจำหน่ายสินค้าและบริการด้านระบบเทคโนโลยีสารสนเทศแบบครบวงจรสำหรับภาครัฐและเอกชน เช่น Cyber Security, CCTV &amp; Security Solutions เป็นต้น (ทั้งนี้ กลุ่มผู้ถือหุ้นเดิมของเวทเธอเรีย อียังคงถือหุ้น 49% ใน Blue Solution) การเข้าไปถือ BlueSolution เป็นการเปิดโอกาสให้ ITEL ขยายตลาดเข้าไปรับงาน SI ซึ่งไม่ซ้ำซ้อนกับบริษัท และสามารถใช้ผลงานของ BS ในการเข้าร่วมประมูลในโครงการต่างๆ ของภาครัฐ ปัจจุบัน BS มีงานในมือหลักหลายร้อยล้านบาท คาด Net margin ราว 15% สูงกว่า ITEL ที่ 10%
ทั้งนี้จากผลของการรวม Blue Solution และมีพันธมิตรระดับโลกด้าน Data center ทำใหปรับประมาณการกำไรปี 2565-2566 ขึ้น 5-10% กลายเป็นเติบโตสูง 33% เมื่อเทียบจากปีก่อน ในปี 2565 เป็น 337 ล้านบาท และในปี 2566 อยู่ที่ 446.1 ล้านบาท เติบโต 32.4% เมื่อเทียบจากปีก่อน หรือคิดเป็นอัตราการเติบโตเฉลี่ย 32.7% CAGR และมี Net margin 10.3% และ 12.1% ตามลำดับ เข้าใกล้เป้าที่บริษัทตั้งไว้ Net margin 15% ภายในปี 2569
พร้อมกันนี้ได้ปรับราคาเป้าหมายขึ้นเป็น 7.10 บาท จากเดิม 6.30 บาท โดยปรับ PE ขึ้นเป็น 32 เท่า จากเดิม 24 เท่า เนื่องจากปรับ PEG ขึ้นเป็น 1 จาก 0.8 จากความสามารถในการรักษาการเติบโตสูงไว้ได้นอกจากนี้ในระยะสั้นยังมี Catalyst จาการขาย Data center แห่งแรกเข้ากอง REIT คาดระดมทุนได้ประมาณ 700 กว่าล้านบาทในช่วงไตรมาส 1/2564 ทั้งนี้ ราคาเป้าหมายใหม่ได้รวม ITEL-W3 ไว้แล้วเป็นส่วนใหญ่ ยังคงแนะนำ “ซื้อ”